הבאזזז העקשני סביב זוגיותם המקרטעת של ג'ניפר אניסטון ובראד פיט הגיע לקיצו ביום שישי, כשג'ן הגישה תביעת גירושין מבעלה, בארד פיט. בתביעה מבקשת אניסטון לסיים את הנישואין על רקע פערים שאינם ניתנים לגישור. זאת בנוסף לבקשה לשוב לשם נעוריה (בו היא עדיין משתמשת על הבמה).
בני הזוג נפרדו לפני כחודשיים וחצי, בתחילת ינואר, לאחר כארבע וחצי שנות זוגיות נוצצת. תחילה תלו השמועות את הסיבה לפרידה ברצונו של פיט להפוך לאב, בעוד ג'ן העדיפה להמשיך ולרדוף אחר אבק הכוכבים בלה לה לנד.
הזוג המלכותי , אניסטון - פיט, נפגש לראשונה ב-1998, בסוג של פגישה עיוורת. הם מיזגו משאבים בחתונת בזק במליבו ביולי 2000.
בשנה האחרונה השקיעו בני הזוג את מרצם בחברת ההפקות, בה נשארו שותפים, 'פלאן בי', שסרטה הראשון 'צ'ארלי ומפעל השוקולדה' ייצא לאקרנים בקרוב. נציגיהם של בראד או ג'ן טרם פרסמו הודעה רשמית בעניין, למרות שבשבוע שעבר התראיינה אניסטון בטלוויזיה ודיברה על החיים שאחרי.